Након пријема у КПЈ, почео је да обавља одговорне партијске функције на факултету и ван њега — био је члан факултетског комитета СКОЈ, а након одласка Николића, 1935. и секретар овог комитета. Био је организатор многих акција, у којима су учествовали студенти Пољопривредно-шумарског факултета. У јесен 1934, приликом избора за Управу стручног удружења победили су кандидати, које је предложила скојевска организација. Била је ово прва велика победа студената-комуниста на Загребачком свеучилишту. Исте године, приликом прославе годишњице Велике октобарске социјалистичке револуције, студенти агрономије су били најактивнији, а један од њих је пред присутнима развио црвену заставу. Захваљујући доброј организацији, нико до 400 учесника овог скупа није био ухапшен.